Úradný vestník L 211 , 21/08/2003 S. 0014 - 0015



Nariadenie Komisie (ES) č. 1475/2003 z 20. augusta 2003 o ochrane hlbokomorských korálových útesov pred účinkami rybolovu vykonávanému vlečnými sieťami v oblasti severozápadne od Škótska KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 2371/2002 z 20. decembra 2002, ktoré sa týka ochrany a trvalo udržateľnom využívaní zdrojov rybného hospodárstva v rámci Spoločnej politiky rybného hospodárstva [1], a najmä na jeho článok 7, keďže: (1) v súlade s nariadením (ES) č. 2371/2002 sa má v Spoločnej politike rybného hospodárstva pri prijímaní opatrení na minimalizáciu dopadu rybolovných činností na morské ekosystémy uplatňovať preventívny prístup; (2) posledné vedecké správy, a najmä správy Medzinárodnej rady pre výskum mora, uvádzajú, že sa zistili a sú vyznačené zhluky hlbokomorských korálov (Lophelia pertusa) v oblasti severozápadne od Škótska, ktorá je pod jurisdikciou Spojeného kráľovstva. Ukazuje sa, že tieto zhluky, známe ako "Darwin Mounds", sú v dobrom stave ochrany, ale preukazujú znaky poškodenia následkom činností, pri ktorých sa používajú vlečné siete na lov pri dne; (3) z vedeckých správ vyplýva, že takéto zhluky vytvárajú biotopy, ktoré sú hostiteľmi dôležitých a veľmi rozmanitých biologických spoločenstiev. Uznáva sa, že tieto biotopy si vyžadujú prednostnú ochranu. Konkrétne Dohovor o ochrane morského prostredia severovýchodného Atlantiku nedávno zahrnul hlbokomorské korálové útesy do zoznamu ohrozených biotopov; (4) smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín [2], naposledy zmenená a doplnená smernicou 97/62/ES [3], zaraďuje útesy medzi prirodzené biotopy v záujme spoločenstva, starostlivosť o ktoré si vyžaduje určenie osobitných oblastí ochrany. Spojené kráľovstvo formálne vyjadrilo svoj úmysel označiť Darwin Mounds ako osobitnú oblasť starostlivosti o ochranu s prihliadnutím na ochranu tohto typu biotopu pri splnení svojich záväzkov podľa uvedenej smernice; (5) Spojené kráľovstvo upozornilo Komisiu na skutočnosť, že niektoré trawlery sa pri vyhľadávaní pohybujúcich sa kŕdľov hlbokomorských rýb môžu sústreďovať v oblasti Darwin Mounds a spôsobiť nenapraviteľné škody v týchto hlbokomorských biotopoch; (6) Spojené kráľovstvo preto požiadalo o prijatie mimoriadnych opatrení podľa nariadenia (ES) č. 2371/2002 zameraných na zákaz používania vlečných sietí na lov pri dne v uvedených korálových zhlukoch. Spojené kráľovstvo oznámilo svoju žiadosť ostatným členským štátom, ktoré neposlali Komisii pripomienky do uzávierky; (7) vzhľadom na dôkazy, ktoré poskytlo Spojené kráľovstvo nevyhnutne vyplýva, že starostlivosť o ochranu predmetného biotopu je vystavená vážnemu riziku a že sa vyžaduje bezodkladný zásah. Predtým ako by Rada mohla prijať akékoľvek opatrenia, významné rybolovné činnosti, pri ktorých sa používajú vlečné siete na lov pri dne, by počas nadchádzajúcich mesiacov v predmetnej oblasti pokračovali. Používanie vlečných sietí na lov pri dne v uvedených korálových zhlukoch je preto vhodné pomocou mimoriadnych opatrení podľa nariadenia (ES) č. 2371/2002 ihneď zakázať s okamžitou účinnosťou, PRIJALA TOTO NARIADENIE: Článok 1 Zakazuje sa používanie vlečnej siete na lov pri dne alebo podobných ťahaných sietí plavidlám, ktoré vykonávajú činnosť v styku s morským dnom v oblasti ohraničenej líniou spájajúcou tieto súradnice: Zemepisná šírka 59o 54' severne | zemepisná dĺžka 7o 39' západne | Zemepisná šírka 59o 54' severne | zemepisná dĺžka 6o 47' západne | Zemepisná šírka 59o 37' severne | zemepisná dĺžka 6o 47' západne | Zemepisná šírka 59o 37' severne | zemepisná dĺžka 7o 39' západne | Článok 2 Toto nariadenie nadobúda účinnosť v deň nasledujúci po jeho uverejnení v Úradnom vestníku Európskych spoločenstiev. Uplatňuje sa šesť mesiacov. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 20. augusta 2003 Za Komisiu Franz Fischler člen Komisie [1] Ú. v. ES L 358, 31.12.2002, s. 59. [2] Ú. v. ES L 206, 22.7.1992, s. 7. [3] Ú. v. ES L 305, 8.11.1997, s. 42. --------------------------------------------------